West ich ob es verswiget moͤhte sin
West ich ob es verswiget moͤhte sin·
ich liesse úch sehen mine schone frǒwen·
der enzwei breche mir dc herze min·
der moͤhte si schone drinne schǒwen·
si kan her dvr dv ganzen ǒgen min svnder túr gegangen·
owe solde ich von ir svͤssen minne sin als minneklich enpfangen·

Der so lange růft in einen tǒben walt·
es antwúrt im dar vs eteswenne·
nv ist dv́ klage von ir dike manicvalt·
gegen miner not swie sis niht erkenne·
doch klaget ir maniger minen kvmber vil dike mit gesange·
owe ia hat si geslaffen alles her alder geswigen alzelange·

Wer ein sitich alder ein star die mehten sit·
gelernet han dc si spreche minnen·
ich han ir gedienet her vil lange zit·
mac si sich doch miner rede versinnen·
nein si niht got enwelle ein wunder vil verre an mir erzeigen·
ia moͤht ich sit einen bǒn mit miner bette svnder wapen nider geneigen·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse